DEĊIŻJONI TAL-KUMMISSJONI
tad-9 ta’ Lulju 2009
li tistabbilixxi l-kriterji ekoloġiċi għall-għoti tal-Ekotikketta Komunitarja lis-saqqijiet tas-sodda
(notifikata bid-dokument numru C(2009) 4597)
(Test b’relevanza għaż-ŻEE)
(2009/598/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta' Lulju 2000 dwar skema riveduta tal-għoti tal-Ekotikketta Komunitarja (1), u partikolarment it-tieni sottoparagrafu tal-Artikolu 6(1) tiegħu,
Wara li ġie kkonsultat il-Bord tat-tikkettar Ekoloġiku tal-Unjoni Ewropea,
Billi:
(1)
Skont ir-Regolament (KE) Nru 1980/2000 l-Ekotikketta Komunitarja tista' tingħata lill-prodott li jkollu l-karatteristiċi li jippermettulu jikkontribwixxi b'mod sinifikanti għat-titjib marbut mal-aspetti ambjentali prinċipali.
(2)
Ir-Regolament (KE) Nru 1980/2000 jipprovdi li l-kriterji speċifiċi dwar l-Ekotikketta, imfassla abbażi tal-abbozz tal-kriterji magħmul mill-Bord għall-Ekotikkettar tal-Unjoni Ewropea, għandhom jiġu stabbiliti skont gruppi ta’ prodotti.
(3)
Jistipula wkoll li l-eżami tal-kriterji tal-Ekotikketta, kif ukoll tar-rekwiżiti tal-valutazzjoni u l-verifika relatati ma' dawk il-kriterji, għandhom jitwettqu fi żmien xieraq qabel ma jintemm il-perjodu tal-validità tal-kriterji speċifikati għall-grupp ta’ prodotti kkonċernat.
(4)
Skont ir-Regolament (KE) Nru 1980/2000, twettaq eżami f'waqtu tal-kriterji ekoloġiċi, kif ukoll tar-rekwiżiti marbuta mal-valutazzjoni u l-verifika stabbiliti bid-Deċiżjoni tal-Kummissjoni 2002/740/KE tat-3 ta’ Settembru 2002 li tistabilixxi kriterji ekoloġiċi riveduti għall-għotja ta’ l-ekotikketta Komunitarja lis-saqqijiet (2). Dawn il-kriterji ekoloġiċi u r-rekwiżiti tal-valutazzjoni u tal-verifika relatati huma validi sal-31 ta’ Marzu 2010.
(5)
Fid-dawl ta' dak l-eżami, huwa xieraq, sabiex jitqiesu l-iżviluppi xjentifiċi u tas-suq, li tiġi mmodifikata d-definizzjoni tal-grupp tal-prodotti u jiġu stabbiliti kriterji ekoloġiċi ġodda.
(6)
Il-kriterji ekoloġiċi, kif ukoll ir-rekwiżiti tal-valutazzjoni u l-verifika relatati, għandhom ikunu validi għal erba' snin mid-data tal-adozzjoni ta’ din id-Deċiżjoni.
(7)
Id-Deċiżjoni 2002/740/KE għandha għalhekk tiġi ssostitwita.
(8)
Għandu jingħata perjodu tranżizzjonali lill-produtturi li l-prodotti tagħhom ingħataw l-Ekotikketta għas-saqqijiet tas-sodda skont il-kriterji li jinsabu fid-Deċiżjoni 2002/740/KE, ħalli jkollhom biżżejjed żmien sabiex jadattaw il-prodotti tagħhom ħalli jissodisfaw il-kriterji u r-rekwiżiti riveduti. Il-produtturi għandhom ukoll jitħallew jissottomettu applikazzjonijiet abbażi tal-kriterji stipulati fid-Deċiżjoni 2002/740/KE jew ibbażati skont il-kriterji stipulati f'din id-Deċiżjoni sakemm tiskadi l-validità ta' dik id-Deċiżjoni.
(9)
Il-miżuri stipulati f'din id-Deċiżjoni huma skont l-opinjoni tal-Kumitat stabbilit bl-Artikolu 17 tar-Regolament (KE) Nru 1980/2000,
ADOTTAT DIN ID-DEĊIŻJONI:
Artikolu 1
1. Il-grupp ta' prodotti “saqqijiet tas-sodda” għandu jkun magħmul minn:
(a)
Saqqijiet tas-sodda, iddefiniti bħala prodotti li jipprovdu wiċċ għall-irqad jew il-mistrieħ fuqu, għall-użu ġewwa. Il-prodotti jikkonsistu minn għata tad-drapp li tkun mimlija b'materjal, u li jistgħu jitqiegħdu fuq struttura ta' sodda eżistenti li ssostnihom;
(b)
Il-materjali li jimlew is-saqqijiet tas-sodda, li jistgħu jinkludu: forma tal-latex, fowm tal-polyurethane u molol;
(c)
Bażijiet tas-sodda tal-injam li jsostnu s-saqqijiet tas-sodda.
2. Il-grupp tal-prodotti għandu jinkludi s-saqqijiet tal-molla, iddefiniti bħala bażi miksija tas-sodda magħmula minn molol, mimlija b'mili, kif ukoll bħala saqqijiet b'għata li titneħħa u/jew li tinħasel.
3. Il-grupp tal-prodott ma għandux jinkludi saqqijiet li jintefħu u saqqijiet tal-ilma, u lanqas saqqijiet ikklassifikati skont id-Direttiva tal-Kunsill 93/42/KEE (3).
Artikolu 2
Biex jingħata l-Ekotikketta Komunitarja għall-prodotti li jaqgħu taħt il-grupp tal-prodotti “saqqijiet tas-sodda” skont ir-Regolament (KE) Nru 1980/2000, saqqu tas-sodda għandu jikkonforma mal-kriterji stabbiliti fl-Anness għal din id-Deċiżjoni.
Artikolu 3
Il-kriterji ekoloġiċi għall-grupp ta' prodotti “saqqijiet tas-sodda”, kif ukoll ir-rekwiżiti tal-valutazzjoni u l-verifika relatati, għandhom ikunu validi għal erba' snin mid-data tal-adozzjoni ta’ din id-Deċiżjoni.
Artikolu 4
Għal finijiet amministrattivi n-numru tal-kodiċi mogħti lill-grupp ta' prodotti “saqqijiet tas-sodda” għandu jkun “014”.
Artikolu 5
Id-Deċiżjoni 2002/740/KE għandha tiġi rrevokata.
Artikolu 6
1. Applikazzjonijiet għall-Ekotikketta għall-prodotti li jaqgħu fil-grupp ta' prodotti tas-saqqijiet tas-sodda sottomessi qabel id-data tal-adozzjoni ta' din id-Deċiżjoni għandhom jiġu evalwati skont il-kundizzjonijiet stipulati fid-Deċiżjoni 2002/740/KE.
2. L-applikazzjonijiet għall-Ekotikketta għall-prodotti li jaqgħu fil-grupp ta' prodotti tas-saqqijiet tas-sodda sottomessi mid-data tal-adozzjoni ta' din id-Deċiżjoni iżda sal-31 ta' Marzu 2010 l-aktar tard jistgħu jkunu bbażati jew fuq il-kriterji stipulati fid-Deċiżjoni 2002/740/KE inkella fuq il-kriterji stipulati f'din id-Deċiżjoni.
Dawk l-applikazzjonijiet għandhom jiġu evalwati skont il-kriterji li fuqhom huma bbażati.
3. Fejn l-Ekotikketta tingħata abbażi ta' applikazzjoni evalwata skont il-kriterji stipulati fid-Deċiżjoni 2002/740/KE, dik l-Ekotikketta tista' tintuża għal 12-il xahar mid-data tal-adozzjoni ta' din id-Deċiżjoni.
Artikolu 7
Din id-Deċiżjoni hija indirizzata lill-Istati Membri.
Magħmul fi Brussell, id-9 ta’ Lulju 2009.